**Sonetul primăverii**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe frunza înfăşată-n verde viu

Lumina a luat în greutate,

Şi-atinsă de priviri dezmănuşate

Sfioasă se încinge-n rubiniu.

Din tolba de culori înmiresmate

Curg curcubeie pe un vechi crochiu

Dând vieţii un tablou sonor, zglobiu,

Tablou de sentimente înrămate.

Sorbind avid frumosul din privire,

Cu primăvara-n ochi renasc şi eu

Trăindu-mi bucuria cu uimire

Şi, împrimăvărat în duhul meu,

Aduc ofrandă flori de mulţumire

Părintelui vieţii, Dumnezeu.

Simion Felix Marțian